රාජ්‍ය ආයතනවල දෛනිකව සිදුවන සුළු නාස්තිවල සිට මහා පරිමාණ නාස්තිකාර වියදම් වහාම නැවැත්වීමට පියවර ගතයුතු බවද චක්‍රලේඛයෙන් ආයතන ප්‍රධානින්ට උපදෙස් දී ඇත.ඒ ඒ ආයතන සිදුකරන වියදම් පිළිබඳ කළමණාකරණ වැඩසටහනක් සකස් කර අමාත්‍යංශ ලේකම්වරු හරහා එහි පිටපතක් සෑම මසකම ජනාධිපති ලේකම් කාර්යාලය වෙත සහ ඵලදායිතා ප්‍රවර්ධන අමාත්‍යංශය වෙත යැවිය යුතු වෙයි.තවද රාජ්‍ය ආයතන වෙත ලැබෙන මහජන පැමිණිලි යෝජනා, අදහස්, නිරන්තර අවධානය යොමු කළ යුතු බවද ජනාධිපති ලේකම් කාර්යාලය නිකුත් කළ චක්‍රලේඛය දැනුම් දෙයි.මහජන හිතකාමි රාජ්‍ය සේවයක් සඳහා ගතයුතු කාර්යක්ෂම සහ ප්‍රතිඵලදායක ෂසඳුම් කෙරෙහිද අවධානය යොමු කරන්නැයි දන්වා තිබේ.සිඝ්‍රයෙන් සංවර්ධනය වන රටක ජීවත්වන ජනතාවගේ උසස් හා නව බලාපොරොත්තු ඉටුකරන රාජ්‍ය සේවාවක් ස්ථාපිත කිරීමට විශේෂ ඒකකයක් සෑම අමාත්‍යංශයක් විසින්ම පිහිටවිය යුතු බවත් ඒ හරහා නව සේවාව මහජනයා වෙත හඳුන්වා දීමට පියවර ගත යුතු බවත් දන්වා තිබේ.ජනාධිපති ලේකම් කාර්යාලය මගින් ආයතන ප්‍රධානීන් වෙත ලබා දී ඇති උපදෙස් සහ ඒ පිළිබඳව ඔවුන් ගන්නා ක්‍රියාමාර්ගවල ප්‍රගතිය අමාත්‍යංශ ලේකම්වරුන්ගේ කණ්ඩායම් රැස්වීම්වලදී විමසීමට ද නියමිතය.යහපාලනයක් ඇති කිරීම වස් ජනාධිපති මහින්ද රාජපක්ෂ මහතාගේ උපදෙස් මත ක්‍රියාත්මක වන මේ වැඩපිළිවෙළට ශ්‍රී ලංකා විගණකාධිපති දෙපාර්තමේන්තුවෙත් වෘත්තීය සමිති වලත් දැඩි ප්‍රශංසාව පළ කර ඇත..